Malurt er en flerårig urt som kan bli mellom 40 og 100 cm høy. Stengelen har greiner, og mange blader, uten bladører. Bladene er to til tre ganger fjærdelte, med en til seks mm brede og butte fliker. Bladene er nesten gråhvite, fordi de er silkelodne med hår på begge sider. De kan noen ganger ligne burotblader som er angrepet av meldugg. I den øverste delen av plantene kommer det tre til fire mm brede blomsterkorger, som er ca. fire mm lange. Blomstene har en lysegul farge, og er snaue. Malurt blomstrer fra midtsommer til sensommer, og planta har en sterk aromatisk lukt og smak, hvor smaken også er bitter. Det diploide kromosomtallet er 18.